**เชิมเกนต์** (เสียงอ่านภาษาคาซัค: [ʃɯmˈkɛnt]; Шымкент, شىمكەنت; Yañalif: Cьmkent) หรือ**ชิมเกนต์** (อุซเบก: Chimkent, Чимкент, چىمكېنت; รัสเซีย: Чимкент, อักษรโรมัน: *Čimkent* (เสียงอ่านภาษารัสเซีย: [ˈtɕɨmˈkʲɛnt])) เป็นเมืองในประเทศคาซัคสถาน ตั้งอยู่ทางตอนใต้ใกล้พรมแดนคาซัคสถาน-อุซเบกิสถาน เชิมเกนต์เป็นหนึ่งในสามเมืองในประเทศคาซัคสถานที่มีสถานะ "นครสำคัญแห่งสาธารณรัฐ" (the city of republican significance) และมีศักดิ์เทียบเท่ากับแคว้นร่วมกับอัลมาเตอและอัสตานา เชิมเกนต์มีประชากรมากเป็นอันดับที่สามของประเทศ รองจากอัลมาเตอและอัสตานา โดยประมาณการว่าเมืองนี้มีประชากร 1,002,291 คนนับถึงวันที่ 1 มิถุนายน ค.ศ. 2018 เชิมเกนต์มีฐานะเป็นเมืองศูนย์กลางด้านวัฒนธรรม และได้รับเลือกให้เป็นเมืองหลวงทางวัฒนธรรมของเครือรัฐเอกราชประจำ ค.ศ. 2020

ประวัติศาสตร์
-------------

เชิมเกนต์ก่อตั้งขึ้นในคริสต์ศตวรรษที่ 12 เพื่อใช้เป็นสถานีคาราวานประจำเมืองไซรัม ซึ่งเป็นเมืองการค้าในเส้นทางสายไหม ซึ่งตั้งอยู่ห่างออกไป 10 กิโลเมตรทางทิศตะวันออก ซึ่งต่อมาได้กลายเป็นศูนย์กลางการค้าระหว่างกลุ่มชนเร่ร่อนชาวเตอร์กิกและพ่อค้าชาวซอกเดียซึ่งตั้งถิ่นฐานบริเวณนี้ เชิมเกนต์ถูกรุกรานหลายครั้ง ทั้งโดยเจงกิส ข่าน โดยกลุ่มชาวข่านถิ่นใต้ และโดยกลุ่มชนเร่ร่อน เชิมเกนต์ถูกผนวกรวมเป็นส่วนหนึ่งของรัฐข่านโกกันด์ในช่วงต้นคริสต์ศตวรรษที่ 19 ก่อนจะถูกผนวกรวมเข้าเป็นส่วนหนึ่งของจักรวรรดิรัสเซียใน ค.ศ. 1864 ในช่วงระหว่าง ค.ศ. 1914 และ ค.ศ. 1924 เชิมเกนต์เปลี่ยนชื่อเป็น "เชียร์เนียเอฟ" (รัสเซีย: Черняев; อังกฤษ: Chernyaev) หลังจากตกเป็นของจักรวรรดิรัสเซียแล้ว เชิมเกนต์ก็ยังคงมีความสำคัญในฐานะเมืองศูนย์กลางการค้าระหว่างชาวเตอร์กิกเร่ร่อนและชาวเตอร์กิกที่ตั้งถิ่นฐาน และมีผลิตภัณฑ์ขึ้นชื่ออย่างหนึ่งได้แก่คูมิส หรือนมเปรี้ยวที่ทำจากน้ำนมของม้า ในเวลาต่อมา หลังจากเกิดการปฏิวัติรัสเซียซึ่งทำให้จักรวรรดิรัสเซียเปลี่ยนฐานะเป็นสหภาพโซเวียต มีการจัดตั้งสาธารณรัฐต่าง ๆ และเปลี่ยนแปลงเขตแดนอยู่บ่อยครั้ง จนกระทั่งใน ค.ศ. 1956 เชิมเกนต์กลายเป็นส่วนหนึ่งของสาธารณรัฐสังคมนิยมโซเวียตคาซัค ก่อนที่จะกลายเป็นส่วนหนึ่งของประเทศคาซัคสถานหลังจากสหภาพโซเวียตล่มสลายในที่สุด

ใน ค.ศ. 2016 ประธานาธิบดีนูร์ซุลตัน นาซาร์บายิฟแสดงความตั้งใจที่จะให้เชิมเกนต์กลายเป็นมหานครแห่งที่สามของประเทศ โครงการก่อสร้างต่าง ๆ ได้ริเริ่มขึ้นบริเวณทางเหนือของเมือง

ภูมิศาสตร์
----------

เชิมเกนต์ตั้งอยู่ทางตอนใต้ของประเทศ ใกล้กับชายแดนคาซัคสถาน-อุซเบกิสถาน ตัวเมืองเชิมเกนต์ห่างจากนครอัลมาเตอไปทางตะวันตกประมาณ 690 กิโลเมตร (430 ไมล์) ห่างจากกรุงอัสตานาไปทางทิศใต้ประมาณ 1,483 กิโลเมตร (920 ไมล์) และห่างจากกรุงทาชเคนต์ เมืองหลวงของประเทศอุซเบกิสถานไปทางทิศเหนือประมาณ 120 กิโลเมตร (75 ไมล์)

แต่เดิมเชิมเกนต์เป็นเมืองหลวงของแคว้นคาซัคสถานใต้ อย่างไรก็ตาม เมื่อวันที่ 19 มิถุนายน ค.ศ. 2018 ประธานาธิบดีนาซาร์บายิฟได้ประกาศให้เชิมเกนต์มีฐานะเป็น "นครสำคัญแห่งสาธารณรัฐ" ต่อจากอัสตานา (หรืออัสตานาในขณะนั้น) และอัลมาเตอ ซึ่งส่งผลทำให้เชิมเกนต์มีฐานะเทียบเท่ากับแคว้น และแยกตัวออกจากแคว้นคาซัคสถานใต้ ในขณะเดียวกัน แคว้นคาซัคสถานใต้ได้เลือกเมืองตืร์กิสถานเป็นเมืองหลวงแห่งใหม่ และเปลี่ยนชื่อแคว้นเป็น "แคว้นตืร์กิสถาน" ตามชื่อเมืองหลวง

สังคม
-----

ประชากรส่วนใหญ่ของเชิมเกนต์นับถือศาสนาอิสลามเช่นเดียวกับประชากรส่วนใหญ่ของประเทศ
จากข้อมูลใน ค.ศ. 2020 ชาวเมืองเชิมเกนต์ประกอบด้วยกลุ่มชาติพันธุ์ต่าง ๆ ดังนี้

* ชาวคาซัค 67.47%
* ชาวอุซเบก 17.69%
* ชาวรัสเซีย 8.91%
* ชาวอาเซอร์ไบจาน 1.74%
* ชาวตาตาร์ 1.01%
* อื่น ๆ 3.18%

รายงานของสภาท้องถิ่นระบุว่าประชากรคนที่หนึ่งล้านเกิดเมื่อวันที่ 17 พฤษภาคม ค.ศ. 2018

### กีฬา

เชิมเกนต์มีสโมสรฟุตบอลชาย 1 สโมสรได้แก่สโมสรฟุตบอลโอร์ดาบาเซอ ซึ่งแข่งขันในคาซัคสถานพรีเมียร์ลีกในฤดูกาล 2020 และสโมสรฟุตบอลหญิง 1 สโมสรได้แก่สโมสรฟุตบอลเบอีอีกา คาเซอฆอร์ต ซึ่งแข่งขันในคาซัคสถานวีเมนส์ฟุตบอลแชมเปียนชิป ทั้งสองลีกเป็นลีกระดับสูงสุดในระบบลีกของคาซัคสถาน สนามกีฬาหลักของเมืองคือสนามกีฬากาเจอมูกัน มูไงต์ปาซอฟ ซึ่งตั้งชื่อตามนักมวยปล้ำชาวคาซัคสถาน มีความจุ 20,000 ที่นั่ง

### ความสัมพันธ์ระหว่างประเทศ

เชิมเกนต์สถาปนาความสัมพันธ์เป็นเมืองแฝดกับเมืองต่าง ๆ ดังนี้

* อิตาลี กรอสเซโต สาธารณรัฐอิตาลี
* จีน ไป๋หยิน มณฑลกานซู่ สาธารณรัฐประชาชนจีน
* ไทย เมืองพัทยา ราชอาณาจักรไทย
* เบลารุส โมกีลอฟ สาธารณรัฐเบลารุส
* สหราชอาณาจักร สตีเวนิจ ประเทศอังกฤษ สหราชอาณาจักร
* ตุรกี อิซมีร์ สาธารณรัฐตุรกี
* ตุรกี เอสกิเชฮีร์ สาธารณรัฐตุรกี
* ทาจิกิสถาน ฮูจันด์ สาธารณรัฐทาจิกิสถาน

อ้างอิง
-------

1. ↑  "สำเนาที่เก็บถาวร". คลังข้อมูลเก่าเก็บจากแหล่งเดิมเมื่อ 2020-06-28. สืบค้นเมื่อ 2020-11-04.
2. ↑   Chisholm, Hugh, บ.ก. (1911). "Chimkent". *สารานุกรมบริตานิกา ค.ศ. 1911*. Vol. 6 (11 ed.). สำนักพิมพ์มหาวิทยาลัยเคมบริดจ์. p. 165.
3. ↑  Nurlan Sauranbayev. "Congratulation of Shymkent city akim N. Sauranbayev with the acquisition the city of republican significance". เก็บจากแหล่งเดิมเมื่อ 2018-06-22. สืบค้นเมื่อ 2018-06-22.
4. ↑  "Об изменении численности населения Республики Казахстан с начала 2018 года до 1 июня 2018 года". คลังข้อมูลเก่าเก็บจากแหล่งเดิมเมื่อ 2022-04-07. สืบค้นเมื่อ 2020-11-04.
5. ↑  "Kazakhstan's Shymkent takes over as CIS Capital of Culture". KazInform.
6. ↑  Peoples of central Asia. By Lawrence Krader. Published by Indiana University, 1971
7. ↑
8. ↑  Through Russian central Asia. By Stephen Graham. Published by The Macmillan Company, 1916
9. ↑  "S Kazakhstan rgn began construction of "Shymkent City"". *Strategy2050.kz*. สืบค้นเมื่อ 9 October 2020.
10. ↑  "RK President signed decree making Shymkent a city of republican significance". *Kazpravda*. คลังข้อมูลเก่าเก็บจากแหล่งเดิมเมื่อ 2020-11-11. สืบค้นเมื่อ 9 October 2020.
11. ↑  "Публичное подписание Указа «О некоторых вопросах административно-территориального устройства Республики Казахстан»" (ภาษารัสเซีย). President of Kazakhstan. 19 June 2018. สืบค้นเมื่อ 21 June 2018.
12. ↑  "Численность населения Республики Казахстан по отдельным этносам на начало 2020 года". Stat.kz. คลังข้อมูลเก่าเก็บจากแหล่งเดิมเมื่อ 2020-05-27. สืบค้นเมื่อ 2020-08-03.
13. ↑  Shymkent's Akimat. "A millionth resident of Shymkent received an apartment as a gift". คลังข้อมูลเก่าเก็บจากแหล่งเดิมเมื่อ 2018-06-13.
14. ↑  "Shymkent Mayor". คลังข้อมูลเก่าเก็บจากแหล่งเดิมเมื่อ 2019-10-03. สืบค้นเมื่อ 2020-11-04.
15. ↑  "اتفاقية توأمة بين الغردقة وإقليم جنوب كازاخستان لتنشيط السياحة |صور". *بوابة الأهرام* (ภาษาอาหรับ). สืบค้นเมื่อ 2018-07-14.

แหล่งข้อมูลอื่น
---------------


วิกิมีเดียคอมมอนส์มีสื่อที่เกี่ยวข้องกับ **เชิมเกนต์**

* shymkent.info
* shymkent.gov.kz เก็บถาวร 2015-02-08 ที่ เวย์แบ็กแมชชีน

| * ด
* ค
* ก
เมืองที่ใหญ่ที่สุดในประเทศคาซัคสถาน |
| --- |
| 

|  | อันดับ | ชื่อ | แคว้น | ประชากร |  |
| --- | --- | --- | --- | --- | --- |
| อัลมาเตออัลมาเตออัสตานาอัสตานา | 1 | อัลมาเตอ | อัลมาเตอ | 1,703,481 | เชิมเกนต์เชิมเกนต์คาราฆันเดอคาราฆันเดอ |
| 2 | อัสตานา | อัสตานา | 860,368 |
| 3 | เชิมเกนต์ | เชิมเกนต์ | 683,273 |
| 4 | คาราฆันเดอ | คาราฆันเดอ | 496,173 |
| 5 | อักเตอเบีย | อักเตอเบีย | 427,719 |
| 6 | ตารัซ | ฌัมเบิล | 351,476 |
| 7 | ปัฟโลดาร์ | ปัฟโลดาร์ | 350,998 |
| 8 | วึสเกียเมียน | คาซัคสถานตะวันออก | 344,421 |
| 9 | เซียเมียย์ | คาซัคสถานตะวันออก | 312,136 |
| 10 | โวรัล | คาซัคสถานตะวันตก | 278,096 |

 |